Bejaarde op Pta-kleinhoewe vermoorPolisie op die toneel. Foto: Verskaf Die liggaam van ŉ 77-jarige man, wat alleen op kleinhoewe noord van Pretoria gewoon het, is Vrydagmiddag sowat 800 meter van sy huis af in ŉ veld aangetref. Marius Müller, nasionale veiligheidskoördineerder van AfriForum, het aan Maroela Media gesê die man het op ŉ kleinhoewe in die Hakdoringboom-omgewing, naby Rosslyn, gewoon. “Daar is nog min inligting beskikbaar oor die moord op die man. Die polisie is op die toneel om ondersoek in te stel. Wat ons in dié stadium weet is dat iets die man na buite gelok het of hy het na sy vee gaan omsien, want sy oond was nog aan en hy was besig om kos te maak. Hy het ook groot honde wat die huis beskerm; ons kon amper nie eens naby die huis kom nie,” het Müller gesê. “Dit is nie duidelik wanneer hy vermoor is nie. ŉ Verbyganger het omstreeks 15:30 op sy liggaam afgekom en hulp ontbied. Die man het erge beserings regoor sy lyf asook kopwonde opgedoen.” Müller het gesê die slagoffer is vermoedelik Donderdag tussen 18:00 en 20:00 buite sy huis aangeval. “Sover vasgestel kan word, is niks uit sy huis gesteel nie. Die slagoffer het ook ŉ selfoon by hom gehad wat in sy sak gevind is.” Dit is nie dadelik bekend hoeveel verdagtes by die aanval betrokke was nie. Die polisie het ŉ moordondersoek van stapel gestuur. Die naam van die oorledene is aan Maroela Media bekend, maar word weerhou totdat al sy naasbestaandes van sy dood ingelig is.